白干鋪别傅用之主簿
作者：陸游
朝代：宋

paragraphs: 我行忽百里，送客亦已空。
傅子獨眷眷，旦暮隨此翁。
謝之不肯去，瘦馬衝北風。
泥濺及馬臆，霜飛逼裘茸。
茅店得小語，慨然念年凶。
不作兒女悲，道義相磨礲。
我歸亦何爲，魚鳥愁池籠。
君乃臺閣人，鸞鳳儀笙鏞。
若耶遶青山，天祿摩蒼穹。
此别各努力，出處何必同。